SL Uradni list Evropske unije L 87/368

DELEGIRANA UREDBA KOMISIJE (EU) 2017/585

z dne 14. julija 2016

o dopolnitvi Uredbe (EU) št. 600/2014 Evropskega parlamenta in Sveta v zvezi z regulativnimi tehničnimi standardi za standarde podatkov in oblike referenčnih podatkov o finančnih instrumentih ter tehnične ukrepe v zvezi z ureditvami, ki jih vzpostavijo Evropski organ za vrednostne papirje in trge ter pristojni organi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov ter spremembi Uredbe (EU) št. 648/2012 (1) in zlasti tretjega pododstavka člena 27(3) Uredbe;

ob upoštevanju naslednjega:

(1) Da bi lahko pristojni organi izvedli učinkovito spremljanje trga, bi bilo treba referenčne podatke za finančne instrumente sporočati v usklajeni obliki in v skladu z enotnimi standardi.

(2) Poročanje in objava referenčnih podatkov v elektronski, strojno berljivi in prenosljivi obliki oziroma formatu omogoča učinkovito uporabo in izmenjavo navedenih podatkov.

(3) Takojšnje prejemanje referenčnih podatkov v zvezi z vsemi finančnimi instrumenti, ki so uvrščeni v trgovanje ali s katerimi se trguje na mestu trgovanja ali prek sistematičnega internalizatorja, pristojnim organom in Evropskemu organu za vrednostne papirje in trge (ESMA) omogoča, da zagotovijo kakovost podatkov in učinkovito spremljanje trga ter tako prispevajo k celovitosti trga.

(4) Za zagotavljanje, da mesta trgovanja in sistematični internalizatorji predložijo popolne in točne referenčne podatke in da lahko pristojni organi dejansko pravočasno prejmejo in uporabijo takšne podatke, bi bilo treba določiti ustrezne roke za predložitev. Na voljo mora biti dovolj časa, da se pred objavo odkrijejo netočnosti ali nepopolnosti takšnih podatkov. Za zagotavljanje, da so predloženi referenčni podatki v skladu z ustreznimi informacijami, sporočenimi v skladu s členom 26 Uredbe (EU) št. 600/2014, bi morali pristojni organi uporabiti referenčne podatke za določen dan za potrjevanje in izmenjavo poročil o poslih, izvedenih na ta dan.

(5) V skladu s členom 27(2) Uredbe (EU) št. 600/2014 morajo pošiljatelji in prejemniki referenčnih podatkov zagotoviti učinkovito prejemanje, izmenjavo in kakovost podatkov ter njihovo skladnost z ustreznimi poročili o poslih iz člena 26 navedene uredbe. Mesta trgovanja in sistematični internalizatorji bi morali zato zagotoviti popolne in točne referenčne podatke ter nemudoma obvestiti pristojne organe o odkritih nepopolnostih ali netočnostih podatkov, ki so že bili predloženi. Prav tako bi morali vzdrževati ustrezne sisteme in kontrole za točno, popolno in pravočasno zagotavljanje referenčnih podatkov.

(6) Za namene učinkovite uporabe in izmenjave referenčnih podatkov ter zagotavljanje, da so referenčni podatki skladni z ustreznimi podatki iz poročil o poslih, morajo mesta trgovanja in sistematični internalizatorji pri identifikaciji finančnih instrumentov in pravnih oseb, ki jih je treba vključiti v referenčne podatke, uporabiti sprejete enotne standarde. Še zlasti in za zagotavljanje, da se referenčni podatki uskladijo z ustreznimi poročili o poslih, bi morali mesta trgovanja in sistematični internalizatorji poskrbeti za to, da se pridobijo in v sporočene podatke vključijo kode ISIN (mednarodne identifikacijske številke vrednostnega papirja) v skladu z ISO 6166, ki se nanašajo na finančne instrumente, o katerih se poroča.

(7) Zaradi doslednosti in za zagotavljanje nemotenega delovanja finančnih trgov je nujno, da se določbe iz te uredbe in določbe iz Uredbe (EU) št. 600/2014 uporabljajo od istega datuma.

(8) Ta uredba temelji na osnutkih regulativnih tehničnih standardov, ki jih je ESMA predložila Komisiji.

(9) ESMA je o osnutku regulativnih tehničnih standardov, na katerem temelji ta uredba, opravila javna posvetovanja, analizirala morebitne povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Vsebina, standardi, oblika in format referenčnih podatkov

Mesta trgovanja in sistematični internalizatorji zagotovijo pristojnim organom vse podrobnosti referenčnih podatkov o finančnih instrumentih (v nadaljnjem besedilu: referenčni podatki), ki so navedeni v razpredelnici 3 Priloge in se nanašajo na zadevni finančni instrument. Vse podrobnosti se predložijo v skladu s standardi in oblikami iz razpredelnice 3 Priloge v elektronski in strojno berljivi obliki ter na splošni XML predlogi v skladu z metodologijo ISO 20022.

Člen 2

Časovni razpored za zagotavljanje referenčnih podatkov pristojnim organom

1. Mesta trgovanja in sistematični internalizatorji svojim pristojnim organom vsak dan, ko so odprti za trgovanje, do 21.00 po srednjeevropskem času zagotovijo referenčne podatke za vse finančne instrumente, ki so uvrščeni v trgovanje ali s katerimi se trguje pred 18.00 po srednjeevropskem času na ta dan, vključno z naročili ali ponudbami, ki so oddane prek njihovega sistema.

2. Kadar je finančni instrument uvrščen v trgovanje ali se z njimi trguje, vključno z naročili ali ponudbami, ki so oddane prvič, po 18.00 po srednjeevropskem času na dan, ko je mesto trgovanja ali sistematični internalizator odprt za trgovanje, se referenčni podatki v zvezi z zadevnim finančnim instrumentom zagotovijo do 21:00 po srednjeevropskem času naslednji dan, ko je zadevno mesto trgovanja ali sistematični internalizator odprt za trgovanje.

Člen 3

Identifikacija finančnih instrumentov in pravnih oseb

1. Pred začetkom trgovanja s finančnim instrumentom na mestu trgovanja ali prek sistematičnega internalizatorja zadevno mesto trgovanja ali sistematični internalizator v skladu z ISO 6166 pridobi kodo ISIN (mednarodna identifikacijska številka vrednostnega papirja) za finančni instrument.

2. Mesta trgovanja in sistematični internalizatorji zagotovijo, da so kode identifikatorjev pravnih oseb, vključene v predložene referenčne podatke, v skladu s standardom 17442:2012, da se nanašajo na zadevnega izdajatelja in da so navedene v globalni bazi podatkov o identifikatorjih pravnih oseb, ki jo vzdržuje centralna operativna enota, ki jo imenuje Odbor za regulativni nadzor identifikatorjev pravnih oseb.

Člen 4

Ureditve za zagotavljanje učinkovitega prejema referenčnih podatkov

1. Pristojni organi spremljajo in ocenjujejo popolnost referenčnih podatkov, ki jih prejmejo od mesta trgovanja ali sistematičnega internalizatorja, in skladnost teh podatkov s standardi in oblikami iz razpredelnice 3 Priloge.

2. Po prejemu referenčnih podatkov za vsak dan, ko so mesta trgovanja in sistematični internalizatorji odprti za trgovanje, pristojni organi obvestijo mesta trgovanja in sistematične internalizatorje, če so ti podatki nepopolni ali če referenčni podatki niso bili dostavljeni do rokov iz člena 2.

3. ESMA spremlja in ocenjuje popolnost referenčnih podatkov, ki jih prejme od pristojnih organov, ter skladnost podatkov s standardi in oblikami iz razpredelnice 3 Priloge.

4. Po prejemu referenčnih podatkov od pristojnih organov ESMA te organe obvesti, če so ti podatki nepopolni ali če referenčni podatki niso bili dostavljeni do rokov iz člena 7(1).

Člen 5

Ureditve za zagotavljanje kakovosti referenčnih podatkov

Pristojni organi vsaj vsako četrtletje izvedejo ocenjevanje kakovosti v zvezi z vsebino in točnostjo referenčnih podatkov, prejetih v skladu s členom 27(1) Uredbe (EU) št. 600/2014.

Člen 6

Metode in ureditve za predložitev referenčnih podatkov

1. Mesta trgovanja in sistematični internalizatorji zagotovijo, da v skladu s členoma 1 in 3 svojim pristojnim organom predložijo popolne in točne referenčne podatke.

2. Mesta trgovanja in sistematični internalizatorji uvedejo metode in ureditve, ki jim omogočajo, da odkrijejo nepopolne ali netočne podatke, ki so že bili predloženi. Mesto trgovanja ali sistematični internalizator, ki odkrije, da so bili predloženi referenčni podatki nepopolni ali netočni, nemudoma obvesti svoj pristojni organ in mu brez odlašanja posreduje popolne in pravilne relevantne referenčne podatke.

Člen 7

Ureditve za učinkovito izmenjavo in objavo referenčnih podatkov

1. Pristojni organi ESMA posredujejo popolne in točne referenčne podatke vsak dan najpozneje do 23:59 po srednjeevropskem času ter pri tem uporabijo varen elektronski komunikacijski kanal, ki je bil za ta namen vzpostavljen med pristojnimi organi in ESMA.

2. Na dan po prejemu referenčnih podatkov v skladu z odstavkom 1 ESMA konsolidira podatke, prejete od vsakega pristojnega organa.

3. ESMA omogoči, da so konsolidirani podatki na voljo vsem pristojnim organom do 08:00 po srednjeevropskem času naslednji dan po prejemu teh podatkov in pri tem uporablja varne elektronske komunikacijske kanale iz odstavka 1.

4. Pristojni organi uporabijo konsolidirane podatke, ki se nanašajo na določen dan, za potrditev poročil o poslih za posle, izvedene na navedeni dan in sporočene v skladu s členom 26 Uredbe (EU) št. 600/2014.

5. Vsak pristojni organ uporabi konsolidirane podatke za določen dan, da si izmenja poročila o poslih, predložena na ta dan v skladu z drugim pododstavkom člena 26(1) Uredbe (EU) št. 600/2014.

6. ESMA objavi referenčne podatke v elektronski, prenosljivi in strojno berljivi obliki.

Člen 8

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja od datuma, navedenega v drugem pododstavku člena 55 Uredbe (EU) št. 600/2014.

Ta uredba je v celoti zavezujoča in se neposredno uporablja v vseh državah članicah. V Bruslju, 14. julija 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 84.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).